Οι **Meshuggah** είναι σουηδικό extreme metal συγκρότημα, το οποίο δημιουργήθηκε στο Ούμεο το 1985. Με την κυκλοφορία του τέταρτου δίσκου τους με τίτλο "*Nothing*", γνώρισαν εμπορική επιτυχία η οποία συνεχίστηκε και στα επόμενα άλμπουμ του συγκροτήματος.

Βιογραφία
---------

Το συγκρότημα δημιουργήθηκε το 1985 στο Ούμεο, από τον κιθαρίστα Φρέντρικ Τόρντενταλ, τον μπασίστα Πέτερ Νόρντιν και τον κιθαρίστα και τραγουδιστή Γιενς Κίντμαν με αρχική ονομασία Metallien. Δύο χρόνια αργότερα μετονομάστηκαν σε Meshuggah, λέξη που σημαίνει "τρελός" στη γλώσσα Γίντις. Η πρώτη τους κυκλοφορία ήλθε με το ΕΡ "*Psykisk Testbild*", το οποίο κυκλοφόρησε μέσω του τοπικού δισκοπωλείου "Garageland" στον περιορισμένο αριθμό των χιλίων αντιτύπων. Η συγκεκριμένη κυκλοφορία ήταν η μοναδική του συγκροτήματος με τον Νίκλας Λούντγκρεν στα τύμπανα, ο οποίος την επόμενη χρονιά έδωσε τη θέση του στον Τόμας Χάακε. Το 1991, επέστρεψαν στο στούντιο για την ηχογράφηση του ντέμο των τραγουδιών "*Qualms Of Reality*" και "*All This Because Of Greed*".

Ο Φρέντρικ Τόρντενταλ το 2012
Οι Meshuggah υπέγραψαν στη γερμανική "Nuclear Blast" για την κυκλοφορία του πρώτου τους άλμπουμ με τίτλο "*Contradictions Collapse*". Μετά την κυκλοφορία του άλμπουμ, τη ρυθμική κιθάρα ανέλαβε ο Μάρτεν Χάνγκστρεμ, πρώην μέλος των Barophobia, με τον Κίντμαν να αναλαμβάνει αποκλειστικά τον ρόλο του τραγουδιστή. Η επόμενη ηχογράφηση του συγκροτήματος καθυστέρησε λόγω του τραυματισμού του Τόρενταλ που είχε ως αποτέλεσμα να χάσει την άκρη ενός δαχτύλου του και του εγκλωβισμού του χεριού του Χάακε σε τόρνο, όταν δούλευαν ως ξυλουργοί.

Το ΕΡ "*None*" κυκλοφόρησε σε παραγωγή του ίδιου του συγκροτήματος, ηχογραφημένο στα "Tonteknik Recordings" του Ούμεο. Οι Meshuggah περιόδευσαν στην Ευρώπη μαζί με τους Machine Head και όταν ο μπασίστας Πέτερ Νόρντιν υπέφερε από μόλυνση στο αυτί του, ο Τόρντενταλ ανέλαβε το μπάσο για κάποιες συναυλίες, ενώ σε μερικές εμφανίσεις ο Χάνγκστρεμ έπαιζε την κιθάρα του μία οκτάβα χαμηλότερα για να καλύψει το κενό του μπάσου.

Το 1995, το συγκρότημα επέστρεψε στη δισκογραφία με το άλμπουμ "*Destroy Erase Improve*", ηχογραφημένο στα "Soundfront Studios" της Ουπσάλα. Ακολούθησε το ΕΡ "*Selfcaged*" μέσα στη χρονιά, με διαφορετική λίστα τραγουδιών στην Ευρώπη από την Αμερική. Το συγκρότημα περιόδευσε στη Σκανδιναβία και τη Γερμανία μαζί με τους Clawfinger και πάλι χωρίς μπασίστα μέχρι την εμφάνιση τους στο Αμβούργο, όπου εντάχθηκε στο σχήμα ο Γκουστάβ Χίλμ.

Το 1997, οι Meshuggah κυκλοφόρησαν το ΕΡ "*The True Human Design'* με μία νέα μίξη του "*Future Breed Machine*" και ένα νέο κομμάτι με τίτλο "*Sane*". Το Νοέμβριο του επόμενου έτους κυκλοφόρησε το άλμπουμ "*Chaosphere*" με τη σύνθεση του συγκροτήματος να αποτελείται από τον τραγουδιστή Γιενς Κίντμαν, τους κιθαρίστες Φρέντρικ Τόρντενταλ και Μάρτεν Χάνγκστρεμ, τον Γκουστάβ Χίλμ στο μπάσο και τον Τόμας Χάακε στα τύμπανα. Ο δίσκος απόλεσε τα thrash metal στοιχεία του παρελθόντος και υιοθέτησε απόλυτα ένα ύφος math metal (djent), με αταίριαστες αλλαγές, ατονικότητα και παράφωνες κιθαρες. Κατά την περιοδεία για την προώθηση του άλμπουμ, το συγκρότημα εμφανιζόταν μαζί με τους Entombed στην Ευρώπη και το 1999 περιόδευσε στην Αμερική ανοίγοντας τις εμφανίσεις των Slayer. Στη συνέχεια, περιόδευσαν και πάλι στην Ευρώπη μαζί με τους Stormtroopers of Death.

Τον Ιούλιο του 2001, ο Χίλμ αποχώρησε και το συγκρότημα περιόδευσε δύο μήνες αργότερα στις Ηνωμένες Πολιτείες μαζί με τους Tool. Τον Αύγουστο του 2002, κυκλοφόρησε ο δίσκος "*Nothing*", πουλώντας 6.500 αντίτυπα στις Ηνωμένες Πολιτείες την πρώτη εβδομάδα του και ανεβαίνοντας στο # 165 του Billboard, με τους Meshuggah να είναι το πρώτο συγκρότημα της "Nuclear Blast" που κατάφερε να μπει στους αμερικάνικους καταλόγους επιτυχιών. Τα μέρη του μπάσου κάλυψαν οι Τόρντενταλ και Χάνγκστρεμ και κατά την περιοδεία του άλμπουμ συνεργάστηκαν και πάλι με τους Tool μέχρι τον Δεκέμβριο του 2002, ενώ τον Μάιο του επόμενου έτους περιόδευσαν μαζί με τους Strapping Young Lad στις Ηνωμένες Πολιτείες. Το καλοκαίρι του ίδιου έτους, οι προγραμματισμένες εμφανίσεις τους στο "Quartfestivalen" της Νορβηγίας και το "Arvikafestivalen" της Σουηδίας ακυρώθηκαν όταν ο Χάνγκστρεμ υπέφερε μία αδιευκρίνιστη μόλυνση, την ίδια περίοδο που ο Χάακε υπέφερε από σύνδρομο καρπιαίου σωλήνος.

Ο Γιενς Κίντμαν στο Soundwave Festival του 2010
Τον Φεβρουάριο του 2004, ανακοινώθηκε ότι το μπάσο αναλαμβάνει ο Ντικ Λόβγκρεν και το συγκρότημα μπήκε στο στούντιο για την ηχογράφηση του εικοσάλεπτου κομματιού "*Ι*" που κυκλοφόρησε σαν ΕΡ μέσω της "Fractured Transmitter Records". Τον Μάιο του 2005, ακολούθησε το άλμπουμ "*Catch Thirtythree*", πουλώντας σχεδόν 7.000 αντίτυπα κατά την πρώτη εβδομάδα κυκλοφορίας του και ανεβαίνοντας στο # 170 του Billboard. Κατά το ευρωπαϊκό κομμάτι της περιοδείας του δίσκου, οι Meshuggah εμφανίζονταν μαζί με τους Γάλλους Scarve και στο αντίστιοχο αμερικάνικο μαζί με τους God Forbid, The Haunted και Mnemic, με την περιοδεία να ονομάζεται "Fury of the Fall".

Το συγκρότημα επέστρεψε στο στούντιο για την ηχογράφηση του "*obZen*", το οποίο κυκλοφόρησε τον Μάρτιο του 2008. Το άλμπουμ πούλησε 11.400 αντίτυπα στην πρώτη εβδομάδα του και έφθασε στο # 59 των αμερικάνικων τσαρτ, ενώ έξι μήνες αργότερα είχε πουλήσει πάνω από 50.000 κόπιες. Για την προώθηση του άλμπουμ περιόδευσαν σε όλο τον κόσμο και γύρισαν το βίντεο κλιπ για το τραγούδι "*Bleed*".

Οι ζωντανές εμφανίσεις του συγκροτήματος που ήταν προγραμματισμένες για τον Απρίλιο του 2009 ακυρώθηκαν λόγω προβλήματος οσφυϊκής δισκοκήλης του Χάακε, η οποία του δημιουργούσε προβλήματα στο δεξί πόδι. Μετά από εγχείρηση, ο ντράμερ επέστρεψε στην ενεργό δράση το καλοκαίρι του 2009.

Η ζωντανή ηχογράφηση με τίτλο "*Alive*" κυκλοφόρησε σε μορφή CD Και DVD τον Φεβρουάριο του 2010, ενώ ο επόμενος στούντιο δίσκος των Meshuggah εμφανίστηκε τον Μάρτιο του 2012 με τίτλο "*Koloss*", ανεβαίνοντας στο αμερικάνικο Top-20 με πωλήσεις που ξεπέρασαν τις 18.000 αντίτυπα κατά την πρώτη εβδομάδα κυκλοφορίας του. Ακολούθησε το ΕΡ "*Pitch Black*" το 2013, με το ομώνυμο κομμάτι να είναι ανέκδοτη σύνθεση του 2003 που ηχογραφήθηκε ζωντανά στο "Distortion Fest" του Αϊντχόβεν, τον Δεκέμβριο του 2012.

Τον Μάιο του 2016, το συγκρότημα γνωστοποίησε ότι ο επόμενος τους δίσκος θα κυκλοφορήσει πριν το τέλος της χρονιάς. Η ανακοίνωση με την ονομασία του δίσκου ήλθε δύο μήνες αργότερα, όπου έγινε γνωστό ότι το άλμπουμ θα φέρει τον τίτλο "*The Violent Sleep of Reason*" και θα κυκλοφορήσει στις 7 Οκτωβρίου. Ο δίσκος ανέβηκε στο αμερικάνικο Top-20 και την ένατη θέση στην Αυστραλία, με το συγκρότημα να περιοδεύει στην Ευρώπη στα τέλη Νοεμβρίου του 2016.

Δισκογραφία
-----------

Στούντιο ηχογραφήσεις

| Έτος | Άλμπουμ | ΣουηδίαΣουηδία | ΗΠΑΗνωμένες Πολιτείες Αμερικής |
| --- | --- | --- | --- |
| 1991 | *Contradictions Collapse* | - | - |
| 1995 | *Destroy Erase Improve* | 43 | - |
| 1998 | *Chaosphere* | - | - |
| 2002 | *Nothing* | 41 | 165 |
| 2005 | *Catch Thirtythree* | 12 | 170 |
| 2008 | *obZen* | 16 | 59 |
| 2012 | *Koloss* | 12 | 17 |
| 2016 | *The Violent Sleep of Reason* | 17 | 17 |
| 2022 | *Immutable* |  |  |


|  |  |
| --- | --- |
| Ζωντανές ηχογραφήσεις* *Alive* (2010)
* *The Ophidian Trek* (2014)

Συλλογές* *Rare Trax* (2001)
* *25 Years Of Musical Deviance* (2016)
 | ΕΡ* *Psykisk Testbild* (1989)
* *None* (1994)
* *Selfcaged* (1995)
* *The True Human Design* (1997)
* *I* (2004)
* *Pitch Black* (2013)
 |

Παραπομπές
----------

1. ↑  Meshuggah - definition of Meshuggah by The Free Dictionary
2. ↑  Meshuggah - Psykisk Testbild (album review ) | Sputnikmusic
3. ↑  All This Because of Greed - Encyclopaedia Metallum
4. ↑  «Meshuggah - Contradictions Collapse Review - Heavy Metal». Αρχειοθετήθηκε από το πρωτότυπο στις 11 Ιουλίου 2014. Ανακτήθηκε στις 15 Νοεμβρίου 2014.
5. ↑  Meshuggah - None - Reviews - Encyclopaedia Metallum
6. ↑  Meshuggah - Destroy Erase Improve at Discogs
7. ↑  Meshuggah - Selfcaged at Discogs
8. ↑  Gustaf Hielm - Encyclopaedia Metallum: The Metal Archives
9. ↑  Meshuggah - The True Human Design at Discogs
10. ↑  Meshuggah: Chaosphere - Ultimate Guitar
11. ↑  Slayerized.com | Slayer Tour Database | 1999 Tour Dates
12. ↑  The Tool Page: Tour Info
13. ↑  Meshuggah: Nothing | Album Reviews | Pitchfork
14. ↑  MESHUGGAH/STRAPPING YOUNG LAD: North American Tour Dates Announced
15. ↑  Interview with Tomas Haake - Meshuggah - MikeDolbear.com
16. ↑  Meshuggah: I | PopMatters
17. ↑  Meshuggah - Catch Thirtythree - Sputnikmusic
18. ↑  MESHUGGAH, GOD FORBID, THE HAUNTED, MNEMIC - FURY OF THE FALL VANCOUVER GIG REVIEW, PHOTOS, SETLISTS POSTED ONLINE
19. ↑  Meshuggah - obZen at Discogs
20. ↑  «MESHUGGAH's 'obZen' Cracks 50,000 U.S. Sales Mark - Sep. 17, 2008». Αρχειοθετήθηκε από το πρωτότυπο στις 18 Σεπτεμβρίου 2008. Ανακτήθηκε στις 18 Σεπτεμβρίου 2008.
21. ↑  MESHUGGAH - Bleed (OFFICIAL MUSIC VIDEO) - YouTube
22. ↑  MESHUGGAH Forced To Cancel Scandinavian Tour
23. ↑  Meshuggah - Alive (CD, Album) at Discogs
24. ↑  Meshuggah - Koloss - Reviews - Encyclopaedia Metallum
25. ↑  Meshuggah IS Releasing a New EP This Week!
26. 1 2  Meshuggah Announce New Album and Tour Dates for Fall 2016
27. ↑  MESHUGGAH: Νέος δίσκος τον Οκτώβριο - Metal Hammer
28. ↑  Hung, Steffen. «swedishcharts.com - Discography Meshuggah». *swedishcharts.com*. Ανακτήθηκε στις 31 Οκτωβρίου 2017.
29. ↑  «Meshuggah | Awards | AllMusic». *AllMusic*. Ανακτήθηκε στις 31 Οκτωβρίου 2017.

Πηγές
-----

* Meshuggah στο Allmusic
* Meshuggah στο Metal Storm
* Meshuggah στην Encyclopaedia Metallum

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Meshuggah** |

* Επίσημη ιστοσελίδα

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 129206639
* LCCN: no2002087610
* ISNI: 0000 0001 0659 7758
* GND: 16042026-X
* BNF: cb14012696x (data)
* MusicBrainz: cf8b3b8c-118e-4136-8d1d-c37091173413
* NKC: xx0084888

 |

 |